钦定古今图书集成/明伦汇编/氏族典/第180卷 > 《廖用贤尚友录》 > 全琮
## 钦定古今图书集成/明伦汇编/氏族典/第180卷 > 《廖用贤尚友录》 > 全琮

按《吴志全琮传》：“琮字子璜，吴郡钱唐人也。父柔，尝使
琮赍米数千斛到吴，有所市易，琮至，皆散用空船而
还。柔大怒，琮顿首曰：‘愚以所市非急，而士大夫方有
倒悬之患，故便赈赡’。柔更以奇之。是时中州士人避
乱而南，依琮居者以百数，琮倾家给济，遂显名远近。
后权以为奋威校尉，出屯牛渚，稍迁偏将军。建安二”
十四年，刘备将关羽围樊、襄阳，琮上疏陈羽可讨之
计，及禽羽，封阳华亭侯。黄武元年，魏以舟军大出洞
口，琮击破之，迁绥南将军，进封钱唐侯。四年，假节，领
九江太守。七年，丹阳吴会山民为寇贼，权分三郡险
地为东安郡，琮领太守。黄龙元年，迁卫将军、左护军，
徐州牧，尚公主。嘉禾二年，督步骑五万征六安。赤乌。
九年，迁右大司马、左军师。琮既亲重，家族子弟并蒙
宠贵，犹谦虚接士，貌无骄色。十二年，卒。子怿嗣。